สังคมข่าวหุ้น
ดัชนี SET -1.79 จุด ปิด 1,620.49 จุด มูลค่าซื้อขาย 42,658 ลบ. เป็นไปตามที่คาดการณ์กันไว้หลังนักลงทุนรายย่อยปรับลดการเทรดเพื่อแสดงถึงการคัดค้านการเก็บ “ภาษีขายหุ้น”
ดัชนี SET -1.79 จุด ปิด 1,620.49 จุด มูลค่าซื้อขาย 42,658 ลบ. เป็นไปตามที่คาดการณ์กันไว้หลังนักลงทุนรายย่อยปรับลดการเทรดเพื่อแสดงถึงการคัดค้านการเก็บ “ภาษีขายหุ้น”
8 ธ.ค. 2565

ดัชนี SET ลดลง 1.79 จุด ปิด 1,620.49 จุด มูลค่าการซื้อขาย 42,658 ล้านบาท เป็นไปตามที่คาดการณ์กันไว้หลังนักลงทุนรายย่อยปรับลดการเทรดเพื่อแสดงถึงการคัดค้านการเก็บ “ภาษีขายหุ้น” แต่ล่าสุด เห็นว่า สำนักงานกฤษฎีกาตรวจร่างฯ เสร็จแล้ว เตรียมนำขึ้นทูลเกล้าฯ เพื่อประกาศในราชกิจจานุเบกษา คาดเริ่มใช้ 1 พ.ค.นี้
หุ้นกลุ่ม “พี่ปอ” ปตท. ราคาต่างปรับลง นำโดย PTT หลุดแนวรับสำคัญ 33.00 บาท ลงมาปิดที่แนวรับถัดมาพอดีคือ 31.75 บาท หากวันนี้ยังลงอีก มีแนวรับถัดไปคือ 30.00 บาท หากราคายังคงลงมาต่ำกว่านี้อีก ในด้านสัญญาณทางเทคนิคถือว่า “เสีย” แล้วล่ะ ขณะที่ปัจจัยบวกยังมองไม่เห็น เพราะราคาน้ำมันโลกปรับลง สเปรดปิโตรเคมียังไม่ดีขึ้น แถมรัฐบาลยังคง “ลักไก่” เข้ามา “ล้วงเงิน” ไปใช้อีก ทำให้นักลงทุนสถาบันและต่างชาติ ปรับพอร์ตขายหุ้นออกมา
แสนสิริ SIRI ราคายังคงเพิ่มขึ้นต่อเนื่อง แม้ว่าบางวัน จะมีการลงแรงระหว่างวัน แต่พอปิดตลาด ราคากลับไม่ได้ลดลงมากมายอะไร สะท้อนให้เห็นว่า น่าจะมีการสลัดเม่าออกไปบ้าง หลังจากนั้น เข้ามาเก็บ แล้วดันราคาต่อ ในด้านของพื้นฐาน เห็นเกือบทุกโบรกฯ ฟันธงตรงกันว่าไตรมาส 4/65 กำไรสุดสวย ส่วนราคาหุ้นที่ปรับขึ้นมานอกเหนือจากพื้นฐานแล้ว ยังมี “อัพไซด์พิเศษ” ในด้านการเมืองอีก ตอนนี้ลุ้นว่า ราคาจะขึ้นมาระดับ 2.00 บาท หรือเปล่า
อันดับ 1 แชมป์เศรษฐีหุ้นไทยปี 2565 ยังคงเป็นของ “สารัชถ์ รัตนาวะดี” กรรมการ รองประธานกรรมการ และประธานเจ้าหน้าที่บริหาร บมจ.กัลฟ์ เอ็นเนอร์จี ดีเวลลอปเมนท์ (GULF) เป็นการครองแชมป์ติดต่อกันเป็นปีที่ 4 แล้ว โดยถือหุ้นมูลค่าสูงสุดเป็นอันดับ 1 รวม 218,981.58 ล้านบาท รวยเพิ่มขึ้น 45,881.86 ล้านบาท หรือ 26.51% ซึ่ง สารัชถ์ ยังคงเป็นผู้ถือหุ้นอันดับ 1 ของ GULF ในสัดส่วน 35.55%
เจ มาร์ท JMART ราคาหุ้นที่ปรับลง มีแนวรับถัดไปคือ 41.75–41.50 บาท หากหลุดจากตรงนี้ จะมีแนวรับใหญ่และสำคัญคือ 40.00 บาท หลังจากนั้นจะอยู่ระหว่าง 38.00–37.50 บาท แต่ลึก ๆ แล้วเชื่อว่าไม่น่าหลุด 40.00 บาท เพราะน่าจะมีแรงเข้ามารับซื้อพอสมควร ระดับ พี/อี ณ ราคาปัจจุบัน ลงมาอยู่ที่ 20 เท่า ถือว่าค่อนข้างถูกแล้วล่ะ แถมยังดันอัตราผลตอบแทนเงินปันผลขึ้นมาเป็น 3.50% และมีแนวโน้มว่าตัวผลตอบแทนเงินปันผล น่าจะสูงขึ้น หากดูจากแนวโน้มผลประกอบการในช่วง 2-3 ไตรมาสข้างหน้า ที่กำไรเพิ่มขึ้น การปันผลก็จะเพิ่มตามขึ้นไป
หุ้นกลุ่มไฟแนนซ์ ราคาเริ่มกลับมาฟื้นกันถ้วนหน้า ทั้ง MTC และ SAWAD หลังจาก กนง.ปรับขึ้นดอกเบี้ยนโยบายเพียง 0.25% ในครั้งล่าสุด ส่วนธนาคารกลางสหรัฐฯ หรือเฟดเอง ส่งสัญญาณการชะลอปรับขึ้นดอกเบี้ย ส่งผลให้ดอกเบี้ยที่ขึ้นมาตลอด เริ่มชะลอตัว ทำให้ต้นทุนในการออกหุ้นกู้ ไม่น่าจะสูงขึ้นแล้ว SAWAD มีแนวต้านจิตวิทยาที่บริเวณ 50.00 บาท และทางเทคนิค 52.50 บาท หาจังหวะเก็บสะสมในช่วงของการย่อตัว มีแนวรับ 47.50–46.50 บาท ส่วน MTC มีแนวต้านทางจิตวิทยา 40.00 บาท และทางเทคนิค 42.50 บาท
วันนี้ บมจ. ไอ-เทล คอร์ปอเรชั่น หรือ ITC เข้าเทรดวันแรก ไอพีโอหุ้นละ 32 บาท คิดเป็นมูลค่าระดมทุน 19,200 ล้านบาท ถือเป็นหุ้นไอพีโอ (IPO) ที่มีมูลค่าการเสนอขายสูงที่สุดในกลุ่มธุรกิจอาหารและเครื่องดื่มของประวัติศาสตร์ตลาดหุ้นไทย และมีมูลค่าหลักทรัพย์ ณ ราคา IPO 96,000 ล้านบาท มีระดับ P/E ที่ 22.26 เท่า แต่หากนำกำไรไตรมาส 3/65 เข้ามารวมด้วย (กำไร 1,536 ล้านบาท เพิ่มขึ้น 543%) ทำให้ พี/อี ล่าสุด ลงมาเหลือเพียง 15 เท่า ถือว่าค่อนข้างราคาถูกมาก ราคาเป้าหมายของ ITC คือ 45.00 บาท อัพไซด์เพียบ